6 ONGELMAT JA SUOSITUKSET

6.1 ONGELMAT PROJEKTIN TOTEUTUKSESSA

Suurimmat ongelmat liittyvät projektin laajaan sisältöön. Aktiivisesti ammattiin -malli on jo sinällään iso. Passin ja hyvinvointiportaalin mukaan tulo laajensi projektia entisestään. Passi ja portaali ovat molemmat laajoja kokonaisuuksia ja vaativat monen eri osa-alueen erikoisosaamista. Ajatusten pitäminen tärkeimmässä oli välillä melkoisen haastavaa. Portaalin kehittäminen samaan aikaan passin kanssa aiheutti turhaa työtä, kun passin muutokset vaikuttivat myös portaaliin. Passin hakiessa muotoaan ei voitu tarkalleen sanoa portaalinkaan muodosta (sisällöstä ja teknisestä toteutuksesta).

 Kokeneempi projektipäällikkö olisi osannut varautua tai jopa kieltäytyä kaikkien toiveiden toteuttamisesta. Oppia ikä kaikki!

Toinen ongelma liittyy mallien jalkauttamiseen oppilaitoksiin. Oppilaitoksien erilaiset toimintakulttuurit ovat haaste mallien kehittämiselle ja levittämiselle. Joissakin paikoissa toimi kaikki ja toisaalla ei taas mikään – ja kaikkea siitä väliltä. Yhtenäisyyden löytäminen toimintatapoihin auttaisi monessa asiassa. 

6.2. SUOSITUKSET PROJEKTIEN TOIMEENPANON KEHITTÄMISEKSI 
Projektituotteiden levittämisen voisi joku taho ottaa vastuulleen toimien kerääjänä, kehittäjänä ja levittäjänä. Opetushallituksen syksyllä 2006 järjestämällä risteilyllä oltiin onneksi jo menossa tähän suuntaan. Siellä uudet ja vanhat projektit tapasivat ja vaihtoivat kokemuksia. Tarvetta kuvaa se, että muutama ”uusi” projekti kertoi omista projektitavoitteistaan uusina asioina – vaikka vanhojen projektien edustajat olivat juuri esitelleet samoja, kolme vuotta työstettyjä asioita.

 Hyvien mallien levittämiseen pitäisi kiinnittää enemmän huomiota. Monissa oppilaitoksissa projektin päätyttyä häviävät sitä tehneet henkilöt tai ainakin he vaihtavat sellaiseen työhön, josta ei pääse tuloksia levittämään. Oppilaitoksetkaan eivät liene kovin innokkaita levittämään asioita omalla ajallaan ja ennen kaikkea omalla kustannuksellaan. 

Opetushallituksen nettisivut ovat hyvä työkalu levittämiseen, mutta ne eivät pelkästään riitä. Omien kokemuksien mukaan paikan päällä tapahtuva tiedottaminen on tehokkainta. Hyviä ja uusia malleja ei välttämättä osata etsiä, kun niiden olemassa olosta ei ole tietoa. 

Olisi hyvä, jos Opetushallitus keräisi jonkinlaista hyvien käytäntöjen pankkia, jota markkinoitaisiin mm. Opetushallituksen omissa koulutuksissa. Lisäksi voisi miettiä muita levittäviä tahoja. SAKU ry on levittänyt ainakin oman toiminta-alueensa hyviä käytäntöjä (esim. Asuntolax-kurssia, Nuorten Akatemian aktiivinen oppilaitos -kilpailua, Koulutuksesta työhön -mallia jne.) 

Onneksi hyviä käytäntöjä on jo otettu mukaan valtakunnallisiin ohjelmiin ja toimintatapoihin (esim. ops-työ). Tämä lienee tehokkain tapa levittämiselle, koska asiat saadaan oikeasti käyttöön. 

